FI Euroopan unionin virallinen lehti C 75/13

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu muutoshakemuksen julkaiseminen

2012/C 75/07

Tämä julkaiseminen antaa oikeuden vastustaa muutoshakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava Euroopan komissiolle kuuden kuukauden kuluessa tästä julkaisemisesta.

MUUTOSHAKEMUS

NEUVOSTON ASETUS (EY) N:o 510/2006

9 ARTIKLASSA TARKOITETTU MUUTOSHAKEMUS

”COPPIA FERRARESE”

EY-nro: IT-PGI-0105-0120-30.08.2007

SMM ( X ) SAN ( )

1. Eritelmän kohta (kohdat), jo(i)ta muutos koskee:

—  Tuotteen nimi — Tuotteen kuvaus —  Maantieteellinen alue —  Alkuperätodisteet — Tuotantomenetelmä —  Yhteys maantieteelliseen alueeseen —  Merkinnät —  Kansalliset vaatimukset —  Muuta (täsmennettävä)

2. Muutoksen (muutosten) tyyppi:

— Yhtenäisen asiakirjan tai yhteenvedon muutos —  Rekisteröidyn SAN:n tai SMM:n eritelmän muutos, kun yhtenäistä asiakirjaa tai yhteenvetoa ei ole julkaistu —  Eritelmän muutos, joka ei edellytä julkaistun yhtenäisen asiakirjan muutosta (asetuksen (EY) N:o 510/2006 9 artiklan 3 kohta) —  Eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista (asetuksen (EY) N:o 510/2006 9 artiklan 4 kohta)

3. Muutos (muutokset):

3.1 Tuotteen kuvaus:

Eritelmän 7 kohdassa, joka koskee tuotteen ominaisuuksia kulutukseen saatettaessa, eri kokoisten tuotteiden kosteuspitoisuuden enimmäismääräksi mainitaan 19 %, koska on todettu, että suurikokoisimpien SMM-tuotteiden ”Coppia Ferrarese” kosteuspitoisuus on nykyistä korkeampi. Valvonnan helpottamiseksi täsmennetään myös, että kosteuspitoisuus on mitattava ns. ”crostino”-osasta.

3.2 Tuotantomenetelmä:

Muutoksella halutaan ensisijaisesti täsmentää SMM-tuotteen valmistukseen käytettäviä raaka-aineita. Nykyisen eritelmän 4 kohdassa mainitaan, että on käytettävä esitaikinaa ja hiivaa, täsmentämättä viimeksi mainitun tyyppiä. Varmuuden vuoksi on katsottu aiheelliseksi täsmentää, että on kyseessä oluthiiva, jotta voidaan estää muun kuin luonnollisen hiivan käyttö.

Samassa 4 kohdassa olevan ainesosien luettelon loppuun on lisätty lisäaineiden käyttökielto leivonnassa, jotta voidaan estää sellaisten tuotantoeritelmään sisältymättömien ainesten lisääminen taikinaan, jotka saattavat muuttaa tuotteen laatua.

Lisäksi laardin ja jauhon sekä ekstra-neitsytoliiviöljyn ja jauhon välisen suhteen osalta tarkat arvot on korvattu vaihteluvälillä, jotta voidaan ottaa paremmin huomioon valmistuksen käsiteollinen luonne, jossa ainesosien painoa ei aina välttämättä ilmoiteta gramman tarkkuudella.

Eritelmän 5 kohdassa on esitetty tarkemmin esitaikinan valmistukseen käytettävän jauhon ominaisuudet, joita ei ole yksilöity nykyisessä eritelmässä. Halutaan täsmentää, että jauhon on oltava ”erittäin gluteenipitoista”, ja esittää näiden ominaisuuksien tarkka vaihteluväli.

YHTENÄINEN ASIAKIRJA

NEUVOSTON ASETUS (EY) N:o 510/2006

”COPPIA FERRARESE”

EY-nro: IT-PGI-0105-0120-30.08.2007

SMM ( X ) SAN ( )

1. Nimi:

”Coppia Ferrarese”

2. Jäsenvaltio tai kolmas maa:

Italia

3. Maataloustuotteen tai elintarvikkeen kuvaus:

3.1 Tuotelaji:

Luokka 2.4 – Leipomo-, konditoria-, makeis- ja keksituotteet

3.2 Kuvaus 1 kohdassa nimetystä tuotteesta:

Kulutukseen saatettaessa Coppia Ferrarese muodostuu kahdesta keskeltä yhteen solmitusta nauhamaisesta taikinakappaleesta, joiden päät (”crostini”) on kierretty siten, että muodostuu nelisarvinen ”viuhka”. Väri on kullankeltainen ja kierretyissä kohdissa huomattavasti vaaleampi, tuoksu on voimakas ja herkullinen ja maku makoisa.

Osien paino on 80–250 g ja kosteuspitoisuuden on oltava koosta riippuen 12–19 %. Kosteuspitoisuus mitataan leivonnaisen päästä osasta (”crostino”).

3.3 Raaka-aineet (ainoastaan jalostetut tuotteet):

SMM-tuotteen ”Coppia Ferrarese” valmistukseen käytetyt raaka-aineet ovat 0-tyypin hieno vehnäjauho, vesi, laardi, ekstra-neitsytoliiviöljy, luonnollinen taikinajuuri, luonnollinen oluthiiva, ruokasuola ja mallas sellaisenaan tai uutteena. Lisäaineiden käyttö leivonnassa on kielletty.

Voimassa olevan lainsäädännön mukaan 0-tyypin hienon vehnäjauhon ominaisuudet ovat:

— kosteuspitoisuus enintään 14,50 %;

— 100 mittayksikössä kuiva-ainetta: — tuhka: enintään 0,65; — selluloosa: enintään 0,20; — kuiva gluteeni: vähintään 9.

3.4 Rehu (ainoastaan eläinperäiset tuotteet):

—

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Kaikkien tuotantovaiheiden (taikinan valmistus, muotoilu, nostatus, paistaminen) on tapahduttava 4 kohdassa yksilöidyllä alueella muun muassa siitä syystä, että tällöin leivonnainen saa tyypillisen muotonsa.

Tuotantopaikalle sopeutuneen elävän organismin luonteen vuoksi myös esitaikinan valmistuksen on tapahduttava yksilöidyllä maantieteellisellä alueella.

3.6 Viipalointia, raastamista, pakkaamista jne. koskevat erityiset säännöt:

Tuote on saatettava myyntiin 24 tunnin kuluessa valmistuksesta, eikä sitä saa jäädyttää, pakastaa tai käsitellä muulla säilyvyyttä lisäävällä tavalla missään tuotantovaiheessa.

Pakattua tuotetta voidaan pitää kaupan myös yli 24 tunnin kuluttua valmistuksesta, jos käytettäväksi suunniteltu pakkaamistapa soveltuu varmistamaan tuotteen täydellisen säilyvyyden ilman säilöntä- tai lisäaineita.

Tuotantoyritysten on merkittävä tunnuksella kaikki leivonnaiset siten, että ne voidaan erottaa muunlaisista leivonnaisista.

3.7. Merkintöjä koskevat erityiset säännöt:

Jos Coppia Ferrarese myydään pakattuna, pakkauksessa on oltava kaikki tiedot tuotteesta ja sen raaka-aineista sekä tuotteen tunnus.

Neliönmuotoinen tunnus muodostuu kahdesta yhteensolmitusta vaaleankeltaisesta leivästä sinisellä pohjalla; yläosassa on mustalla pohjalla valkoisin kirjaimin teksti ”coppia” ja alaosassa niin ikään mustalla pohjalla valkoisin kirjaimin teksti ”ferrarese I.G.P.”.

Suojattuun maantieteelliseen merkintään ”Coppia Ferrarese” ei saa lisätä mitään muita mainintoja tai adjektiivien ”extra”, ”fine”, ”selezionato”, ”superiore” jne. kaltaisia luonnehdintoja.

Viittaukset nimiin, toiminimiin tai tuotemerkkeihin ovat sallittuja, kunhan ne eivät ole luonteeltaan mainostavia tai omiaan johtamaan kuluttajaa harhaan.

4. Maantieteellisen alueen tarkka rajaus:

Coppia Ferraresen tuotantoalue käsittää Ferraran maakunnan alueen kokonaisuudessaan.

5. Yhteys maantieteelliseen alkuperään:

5.1 Maantieteellisen alueen erityisyys:

Coppia Ferrarese on erottamaton osa Ferraran kaupungin kulttuuria ja historiaa. Jo vuonna 1287 kaupungin järjestyssäännöissä, joihin oli kodifioitu jo pitkään käytössä olleet säännöt, mainittiin, että leipureiden oli valmistettava koristeellisesti rypytettyä leipää (orletti), josta sittemmin kehittyi kierteinen leipä (pane ritorto), perinteisen Coppia Ferraresen kantamuoto.

Lisäksi leivässä oli aina oltava valmistajan merkki, leivän paino ei saanut laskea paistamisen aikana, ja sen oli oltava kypsäksi paistettu. Säännöissä määrättiin myös sakkoja, jos näitä vaatimuksia ei noudatettu. Ferraran maakunnassa toimii noin 330 leipomoa, jotka ovat perheyrityksiä. Päivittäinen kokonaistuotanto on noin 50 000 kg tuoretta leipää, josta Coppia Ferraresen osuus on noin 60 %. Leipurit ovat taitavia käsityöläisiä, jotka oppivuosistaan lähtien ovat jatkuvasti parantaneet ammattitaitoaan ja hankkineet pitkän kouluttautumisen aikana vankan osaamisen ja asiantuntemuksen. He ovat omaksuneet ja kehittäneet esitaikinan käyttöön perustuvan erityisen leivänvalmistustekniikan, ja tuotteen laadun säilyminen on heidän antaumuksellisen toimintansa ansiota.

Vesi ja ilman kosteus, leipureiden kiistaton pätevyys ja ammattitaito ja esitaikinan käyttö ovat ylläpitäneet laadullisesti muuttumattomana tämän tyypillisen tuotteen, joka tunnetaan kaikkialla maakunnassa.

Ferraran leipureiden yleisimmin käyttämä menetelmä esitaikinan valmistamiseksi on seuraava: 150 g murskatuista rypäleistä saatua uutetta säilytetään huoneenlämmössä noin 48 tunnin ajan käymisen aikaansaamiseksi; sen jälkeen lisätään 500 g gluteenipitoista jauhoa (W350) ja hieman vettä, jotta saavutetaan 50 %:n nestepitoisuus. Sitten taikinaa vaivataan käsin ja se pyöritetään palloksi, jonka annetaan nousta 36–48 tuntia. Seuraavaksi lisätään 500 g jauhoa ja 250 ml vettä, minkä jälkeen taikinaa vaivataan uudelleen. Kun taikina on noussut 36 tunnin ajan, siihen lisätään 1 kg jauhoa ja 500 ml vettä, minkä jälkeen taikinaa vaivataan uudelleen ja sen annetaan nousta 24 tuntia. Seuraavaksi lisätään 1,5 kg jauhoa ja litra vettä, taikinaa vaivataan ja sen annetaan nousta 12 tuntia.

Esitaikinan valmistus kestää vuodenajasta riippuen 15–20 päivää: talvella se kestää muutaman päivän pitempään kuin kesällä.

Toinen jalostusvaihe, joka tapahtuu tuotantoprosessin puolivälissä, on vaivaaminen taikinakoneessa, koska taikinasta on tullut niin tiivistä, että sitä on vaikea vaivata käsin.

Kun esitaikina on 4–5 tunnin kuluttua valmis ja noussut riittävästi, siitä voidaan aloittaa leivän valmistus.

5.2 Tuotteen erityisyys:

Coppia Ferraresen erityispiirre on sen erikoinen nelisarvinen muoto, joka syntyy, kun leipuri liittää käsin yhteen kaksi taikinasta erikseen muotoiltua kappaletta.

Valmistamalla 5.1 kohdassa kuvattu esitaikina saadaan elävä taikina, joka sisältää maito- ja etikkahappoa, joiden ansiosta taikinasta tulee levittyvää ja riittävän hapanta.

Koska leipä leivotaan käyttäen täysin luonnollista esitaikinaa, se on helposti sulavaa.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen määrätty laatu, maine tai muut ominaisuudet (kun kyseessä SMM):

Tuotteen erityisluonne on läheisessä yhteydessä ympäristöön.

Tärkein yhteys alkuperäalueeseen on leipureiden omissa tiloissaan suoraan valmistaman esitaikinan käyttö. Leivän ominaisuuksien ja tuotantopaikan ilmasto-olojen välinen yhteys on erittäin tiivis.

Esitaikinan käytön ansiosta saadaan elävä taikina, joka sisältää maito- ja etikkahappoa, joiden ansiosta taikinasta tulee riittävän hapanta ja levittyvää; näin taikina on helppo käsitellä tuotteelle ominaiseen muotoon. Kierteisen leivän omintakeiset ja arvostetut muodot olivat näkyvästi esillä renessanssiajalla Esten ruhtinassuvun ylellisissä pidoissa. Coppia Ferraresen ja Ferraran kaupungin välisestä yhteydestä on olemassa runsaasti kirjallisuutta, ja monien, usein köyhyyteen tai tiettyihin historiallisiin merkkihetkiin liittyvien tapahtumien yhteydessä viitataan tämän perinteisen leivän historiaan.

Käsityöläisleipureiden taito valmistaa muodoltaan tyypillistä Coppia Ferrarese -leipää juontaa juurensa nimenomaan ajan myötä vakiintuneista käytännöistä, ja vielä tänäänkin Coppia Ferrarese on välittömästi tunnistettavissa nimenomaan muotonsa ansiosta.

Eritelmän julkaisutiedot:

(Asetuksen (EY) N:o 510/2006 5 artiklan 7 kohta)

Italian hallitus on aloittanut kansallisen vastaväitemenettelyn julkaisemalla 30 päivänä maaliskuuta 2007Italian tasavallan virallisen lehden numerossa 75 suojattua maantieteellistä merkintää ”Coppia Ferrarese” koskevan muutoshakemuksen.

Eritelmän täydellinen teksti on saatavissa internetosoitteessa:

http://www.politicheagricole.it/flex/cm/pages/ServeBLOB.php/L/IT/IDPagina/3335

tai

menemällä ensin ministeriön kotisivulle (http://www.politicheagricole.it) ja valitsemalla ensin ”Qualità e sicurezza” (ylhäällä oikealla) ja sen jälkeen ”Disciplinari di produzione all’esame dell’UE”.

(1) EUVL L 93, 31.3.2006, s. 12.